ନବବଧୂକୁ ହତ୍ୟା କରି କିରୋସିନି ଢାଳି ଜାଳିଦେଲେ ! ଅଭିଯୋଗ ପରେ ସ୍ବାମୀ ଅଟକ - Prameya News7\nନବବଧୂକୁ ହତ୍ୟା କରି କିରୋସିନି ଢାଳି ଜାଳିଦେଲେ ! ଅଭିଯୋଗ ପରେ ସ୍ବାମୀ ଅଟକ\n2/01/2020 at 7:50 AM\nନିଶ୍ଚିନ୍ତକୋଇଲି ୨।୧ଃ ନବବଧୂକୁ ହତ୍ୟା କରି କିରୋସିନି ଢାଳି ଜାଳିଦେଲେ ଶାଶୁଘର ଲୋକେ । ଏମିତି ଅଭିଯୋଗ ଆସିଛି କଟକ ଜିଲ୍ଲା ମହାଙ୍ଗା ଥାନା ସିପୁରା ଗାଁରୁ । ଶାଶୁଘର ଲୋକଙ୍କ ବିରୋଧରେ ଥାନାରେ ଏତଲା ଦେଇଛନ୍ତି ମୃତ ମହିଳାଙ୍କ ଭାଇ । ଏତଲା ଆଧାରରେ ମୃତକଙ୍କ ସ୍ବାମୀଙ୍କୁ ଅଟକ ରଖିଛି ପୋଲିସ ।\nସୂଚନାଯୋଗ୍ୟ ଯେ, କଟକ ଜିଲ୍ଲା ମହାଙ୍ଗା ଥାନା ସିପୁରା ଗାଁରେ ଗୋଟିଏ ପରିବାରର ଦୁଇ ଭାଇଙ୍କୁ ବିବାହ କରିଥିଲେ ଦୁଇ ଭଉଣୀ । ବିପ୍ର ଚରଣ ଜେନାଙ୍କ ପୁଅ ଉତ୍ତମ ଜେନାଙ୍କୁ ପ୍ରେମ ବିବାହ କରିଥିଲେ ଟାଙ୍ଗୀ ଥାନା ବିରଳ ଗ୍ରାମର ଧୀରେନ୍ଦ୍ର ସାମଲଙ୍କ ଝିଅ ସୁଚିତ୍ରା । ମାତ୍ର ୬ ମାସ ତଳେ ହୋଇଥିଲା ବାହାଘର । ସୁଚିତ୍ରାର ବଡ଼ଭଉଣୀ ମଧ୍ୟ ଉତ୍ତମଙ୍କ ବଡ଼ଭାଇ ବିଶ୍ବପ୍ରକାଶକୁ ବିବାହ କରିଛନ୍ତି ।\nବିବାହ ପରଠୁ ସୁଚିତ୍ରାଙ୍କୁ ଶାଶୁଘରେ ଲୋକେ ନିର୍ଯାତନା ଦେଇଆସୁଥବା ଅଭିଯୋଗ ହୋଇଛି । ଶାଶୁଘର ଲୋକ କିନ୍ତୁ କହୁଛନ୍ତି ସୁଚିତ୍ରା ନିଜେ କିରୋସିନି ଢାଳି ଆତ୍ମହତ୍ୟା କରିଛନ୍ତି । ଶାଶୁଘରୁ ଅଧିକ ଯୌତୁକ ଦାବି ସାଙ୍ଗକୁ ସ୍ବାମୀର ପରକୀୟା ପ୍ରିତି ହିଁ ମହିଳାଙ୍କ ମୃତ୍ୟୁର କାରଣ ପାଲଟିଥିବା ଚର୍ଚ୍ଚା ଯୋରଧରିଛି ।\nଶାଶୁ ଓ ନଣନ୍ଦଙ୍କ ବୟାନରେ ତାଳମେଳ ରହୁନି, ସ୍ଥାନୀୟ ବାସିନ୍ଦା ବି ଭିନ୍ନ ବୟାନ ଦେଉଛନ୍ତି । ତେବେ ସୁଚିତ୍ରାର ମୃତ୍ୟୁ ପଛର ରହସ୍ୟ କ'ଣ ? ମାହାଙ୍ଗା ପୋଲିସ ଓ ସାଇଣ୍ଟିଫିକ୍ ଟିମ୍ ଘଟଣାସ୍ଥଳରେ ପହଂଚି ଛାନଭିନ କରିଛି । ଏହି ମୃତ୍ୟୁ ଘଟଣାର ରହସ୍ୟ ଉନ୍ମୋଚନ ପାଇଁ ପୋଷ୍ଟମର୍ଟମ ରିପୋର୍ଟ ଉପରେ ଏବେ ସମସ୍ତଙ୍କ ନଜର ।
